I Løgstør kom der søndag nogle helt specielle malerier til verden. En brasiliansk mand hævder, at han i trance kan kanalisere afdøde kunstnere.

En stor lys gildesal på Hotel Du Nord i Løgstør danner søndag eftermiddag rammerne om en spirituel begivenhed. På fem rækker sidder omkring 40 mennesker klar med ansigterne vendt mod et podie med et bord. På bordet står pensler og farver klar til det, der lige om lidt skal ske. Brasilianeren Florencio har gennem mange år fungeret som medium. Han mener, at han kan gå i trance og dermed fungere som kanal for afdøde kunstnere. Det er store kunstnere som Rembrandt, Da Vinci, Monet og Van Gogh, der eftersigende har malet ud gennem brasilianerens hænder. En trance er som at ligge sig selv til sove og lade en anden tage over, fortæller kvinden, der byder velkommen til arrangementet. Hun forklarer, at Florencio lige nu tager rundt i Danmark for at inspirere danskerne til at tale om spirualitet og åndelighed. Da der er blevet budt velkommen, træder brasilianeren op til bordet, tager forklæde og gummihandsker på. Han stiller sig med lukkede øjne og tager nogle dybe indåndinger. Den høje klassiske musik spiller ud gennem højtalerne. Pludselig leder brasilianerens hænder efter bøtterne med farver. Øjnene har han lukket. Tilsyneladende er han nu kanal for en ånd, der er klar til at male. Mediummets ansigtsudtryk skifter i takt med, at lærrederne forandrer sig mellem hænderne på ham. Det tager ham kun ganske kort tid at fylde adskillige lærreder med alskens farver og motiver. De mange farverige lærreder bliver efterfølgende solgt til publikum. Pengene går ifølge arrangørerne til at støtte en social institution i Brasilien.